
Iekšlietu ministrijas 
valsts sekretāram D.Trofimovam

Papildu priekšlikumi plāna projektam  
“Pasākumu plāns noziedzīgi iegūtu līdzekļu legalizācijas, 
terorisma un proliferācijas finansēšanas novēršanai
laikposmam no 2020. līdz 2022. gadam” (VSS-753)

Ģenerālprokuratūrā saņemts Jūsu 2021.gada 21.septembra uzaicinājums uz starpministriju (starpinstitūciju) sanāksmi par Ministru kabineta rīkojuma projektu “Par pasākumu plānu noziedzīgi iegūtu līdzekļu legalizācijas, terorisma un proliferācijas finansēšanas novēršanai laikposmam no 2020. līdz 2022. gadam” (turpmāk – pasākumu plāna projekts).
Iepazīstoties ar vēstules pielikumā pievienoto pasākumu plāna projektu, kā arī izziņas veidā apkopotajiem institūciju izteiktajiem iebildumiem par projektu, Ģenerālprokuratūra lūdz izvērtēt papildu priekšlikumus atsevišķos rīcības virzienos.  
Ņemot vērā Prokuratūras likumā un Kriminālprocesa likumā noteikto prokurora pienākumu veikt kriminālprocesa uzraudzību un prokurora ekskluzīvo funkciju lemt par kriminālvajāšanas uzsākšanu, mērķtiecīga pasākuma plāna realizēšanai Ģenerālprokuratūra būtu nosakāma attiecīgi kā atbildīgā vai līdzatbildīgā institūcija šādos pasākumu plāna punktos (apakšpunktos), kuri saistīti ar kriminālvajāšanas efektivitātes paaugstināšanu:
1) kā atbildīgā institūcija (papildu jau citām noteiktajām institūcijām) 7.rīcības virziena “Noziedzīgi iegūtu līdzekļu legalizācijas izmeklēšana un kriminālvajāšana” 7.4.punktā, 
2) kā līdzatbildīgā institūcija 9.rīcības virziena “Terorisma finansēšanas izmeklēšana un kriminālvajāšana” 9.1.punktā un 9.2.punkta 2.apakšpunktā.
Papildu vēlamies vērst uzmanību uz atsevišķiem plāna punktiem, kuri Ģenerālprokuratūras ieskatā būtu papildināmi vai koriģējami:
3) 7.6.punkta “Apmācības NILL apkarošanā” 1.apakšpunkta sadaļa “Darbības rezultāts” Veicināma izpratne par kriptovalūtu izmantošanu NILL, iespējām tās identificēt un arestēt papildināma ar terminu “konfiscēt”, jo apmācamajā auditorijā ietilpst arī tiesneši, kuru kompetencē ir lemt par mantas konfiskāciju;
4) 7.6.punkta “Apmācības NILL apkarošanā” 5.apakšpunkta sadaļā kā līdzatbildīgās institūcijas papildu jau minētajām būtu lietderīgi noteikt arī citas izmeklēšanas iestādes, kuru kompetencē ir NILL lietu izmeklēšana (piemēram, KNAB, VID);
5) Vienlaikus vēršama uzmanība uz 8.5.punktā norādīto aktivitāti. Ja pasākuma plāna projektā ietvertais termiņš joprojām ir aktuāls, tas, visticamāk, iestāsies pirms Ministru kabineta rīkojuma eventuālā parakstīšanas datuma.

Ar cieņu

Nodaļas virsprokurors										J.Juriss

